Fjordavisen.nu » 10 medaljesæt til Hadsund Roklub ved årets DM i indendørsroning
10 medaljesæt til Hadsund Roklub ved årets DM i indendørsroning
Mandag 29. januar 2018 kl. 17:00
Glade medaljevindere
Amalie med sin medalje
Hadsund Roklub fik hele 10 medaljesæt med hjem, da der i weekenden blev afviklet DM i indendørsroning i Gladsaxe Sportshal.
Hele den danske elite var traditionen tro mødt op til stævnet, der er kulminationen på den lange indendørs træningsperiode rundt om i de danske roklubber, fortæller Anders Toft Christiansen fra klubben.
Nok havde man fra Hadsund Roklubs side sat forventningerne til det resultatmæssige udbytte af mesterskaberne højt, især efter at man ved jyske mesterskaber først på året havde fået hele 7 jyske mesterskaber med hjem til Hadsund, men med 4 guldmedaljer, 2 af sølv, 4 af bronze samt et væld af personlige rekorder overgik roernes præstationer selv de vildeste forventninger. Det flotte resultat viser på tydeligste vis, at klubbens talentarbejde fungerer på fornem vis. Både med hensyn til rekruttering og til udvikling af hver roers potentiale.
Flere af medaljevinderne har været med gennem flere år. Bla. Liane Vestergaard, der med sin sejr i gruppen for de ældste kvindelige juniorer, for 7. år i træk blev dansk mester i sin årgang. En helt unik præstation.
Læs også: Atter medaljer til Hadsund Roklub
Klubbens medaljevindere:
Frederik Holmriis: Dansk mester i aldersgruppen: Drenge 11 år.
Frederik Bertelsen: Dansk mester i aldersgruppen: Drenge 13 år
Liane Vestergaard: Dansk mester i aldersgruppen: Piger 18 år
Ida Blomstrand, Zenia Hvid, Haris Alagic og Latitia Panero-Bommer:
Guld i holdstafet.
Amalie Hvid Rasmussen: Sølvmedalje i aldersgruppen: Piger 12 år
Rasmus Konnerup, Agnete Munk, Liane Vestergaard og Mie Mollerup:
Sølv i holdstafet.
Oliver Enggaaard Kristensen: Bronze i aldersgruppen drenge 12 år.
Gustav Overgaard Hamann: Bronze i aldersgruppen drenge 13 år.
Ida Blomstrand: Bronze i aldersgruppen piger 16 år.
Niels Bommer: Bronze i aldersgruppen 70+
Meget bemærkelsesværdigt er det at se Niels Bommer, der i en meget sen alder er begyndt at ro, vinde bronzemedalje i kamp med flere ”gamle” koryfæer inden for dansk roning. Træningen foregår sammen med den store gruppe af pensionister, der træner om formiddagen i roklubben.